Zn. 2024\_13.MsZ\_11.2\_ Správa o činnosti hlavného kontrolóra za III. štvrťrok 2024

Materiál na rokovanie

**13. zasadnutie Mestského zastupiteľstva v Senici**

Dňa: 07.11.2024

Bod programu číslo: 11.2

Názov materiálu:  **Správa o činnosti hlavného kontrolóra za III. štvrťrok 2024**

Návrh vypracoval: Mgr. Tomáš Makas, hlavný kontrolór mesta Senica

Návrh predkladá: Mgr. Tomáš Makas, hlavný kontrolór mesta Senica

Návrh na uznesenie: **Mestské zastupiteľstvo v Senici**

**berie na vedomie**

**Správu o činnosti hlavného kontrolóra za III. štvrťrok 2024**

V Senici dňa 28.10.2024

Mesto Senica

**Hlavný kontrolór**

V súlade s § 18f ods. e) zákona č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu v Senici

**S p r á v u**

**o kontrolnej činnosti hlavného kontrolóra mesta za III. štvrťrok 2024**

V nadväznosti na plnenie úloh hlavného kontrolóra, na rozsah a zameranie kontrolnej činnosti – zistenie stavu dodržiavania všeobecne záväzných právnych predpisov, hospodárnosť, efektívnosť a účinnosť pri nakladaní s verejnými finančnými prostriedkami a majetkom mesta a plánom kontrolnej činnosti pre obdobie II. polroka 2024 schváleným uznesením Mestského zastupiteľstva č. 11/2024/384 zo dňa 20.06.2024 boli počas hodnoteného obdobia III. štvrťroka 2024 vykonané kontroly, činnosti a zisťovania:

**1. Kontrola plnenia uznesenia MsZ v Senici č. 8/2023/269/b zo dňa 14.12.2023**

Uznesením 8/2023/269/b bolo uložené hlavnému kontrolórovi: „Vykonať kontrolu zmlúv uzatvorených mestom podľa Zásad hospodárenia a nakladania s majetkom mesta Senica a tiež vykonať kontrolu obchodno-právnych zmlúv uzatvorených mestom podľa Obchodného zákonníka a o výsledku tejto kontroly informovať MsZ v Senici na jeho každom zasadnutí“.

V treťom štvrťroku 2024 som vykonal jednu kontrolu zmlúv uzatvorených medzi mestom Senica a inými subjektmi. Z vykonanej kontroly bola MsZ predložená písomná správa o plnení uznesenia č. 8/2023/269/b na 12. zasadnutí MsZ dňa 19.09.2024, MsZ správu po prerokovaní zobralo na vedomie uznesením č. 12/2024/390.

**2. Správa o kontrolnej činnosti hlavného kontrolóra za II. štvrťrok 2024**

V rámci plnenia úloh plánu kontrolnej činnosti hlavný kontrolór vypracoval a ako samostatný bod programu predložil na 12. zasadnutie mestského zastupiteľstva Správu o kontrolnej činnosti vykonanej v II. štvrťroku 2024. Správa obsahovala informáciu o kontrolách, stanoviskách, činnostiach a zisťovaniach vykonaných v období II. štvrťroka 2024. Mestské zastupiteľstvo v Senici správu po prerokovaní zobralo na vedomie uznesením č. 11/2024/419.

**3. Kontrola nakladania s majetkom mesta Senica a kontrola použitia finančných prostriedkov poskytnutých z rozpočtu mesta v roku 2023 formou transferu spoločnosti Rekreačné služby mesta Senica spol. s r.o., Tehelná 1152/53, 905 01 Senica, IČO: 44525371**

Na základe plánu kontrolnej činnosti na I. polrok 2024 a v súlade s ustanovením § 18d zákona č. 369/1990 Zb. o obecnom zriadení v znení neskorších predpisov som vykonal kontrolu nakladania s majetkom mesta Senica a kontrolu použitia finančných prostriedkov poskytnutých z rozpočtu mesta v roku 2023 formou transferu spoločnosti Rekreačné služby mesta Senica spol. s r.o., Tehelná 1152/53, 905 01 Senica, IČO: 44525371 u povinnej osoby Rekreačné služby mesta Senica spol. s r.o.. Predmetom a cieľom kontroly bolo overiť objektívny stav kontrolovaných skutočností – dodržiavanie hospodárnosti, efektívnosti, účinnosti a účelovosti pri hospodárení a nakladaní s majetkom mesta Senica a pri použití finančných prostriedkov poskytnutých z rozpočtu mesta v roku 2023 formou transferu (dotácie).

Kontrolou boli zistené nedostatky, ktoré boli formulované do 5 kontrolných zistení. Nedostatky sa týkali porušenia § 66 ods. 8 Obchodného zákonníka pri uznášaniaschopnosti dozornej rady, ďalej viacero porušení ustanovení zákona č. 211/2000 Z.z. o slobodnom prístupe k informáciám a o zmene a doplnení niektorých zákonov pri zverejňovaní objednávok a faktúr na webovom sídle. V rámci kontroly zverejňovania zmlúv bolo zistené, že niektoré zmluvy neboli povinnou osobou zverejnené, avšak nejednalo sa o závažný nedostatok, nakoľko druhá zmluvná strana uvedené zmluvy zverejnila. Následne aj RSMS nedostatok obratom odstránila dodatočný zverejnením predmetných zmlúv. Viaceré nedostatky obsahovala riadna inventarizácia majetku a záväzkov vykonaná k 31.12.2023, pričom viaceré inventúrne súpisy neboli v súlade s inventarizačným zápisom, čo povinná osoba prisľúbila urýchlene odstrániť. Pri kontrole verejného obstarávania boli taktiež zistené nedostatky pri zverejňovaní zmlúv povinnou osobou. Niekoľko ďalších nedostatkov bolo odstránených ešte v priebehu samotnej kontroly. Ku kontrolným zisteniam som zároveň navrhol odporúčania na odstránenie zistených nedostatkov a príčin ich vzniku.

Povinná osoba nepodala písomné námietky proti kontrolným zisteniam uvedeným v návrhu správy a preto bola po uplynutí určenej lehoty vypracovaná konečná správa z kontroly, ktorú som doručil povinnej osobe v písomnom vyhotovení, čím bola kontrola ukončená.

Písomnú správu o výsledku kontroly som predložil na 12. zasadnutie MsZ v Senici ako samostatný bod programu. MsZ správu po prerokovaní zobralo na vedomie uznesením č. 12/2024/418.

**4. Kontrola plnenia rozpočtu mesta Senica k 30.06.2024**

Na základe plánu kontrolnej činnosti na II. polrok 2024 a v súlade s ustanovením § 18d zákona č. 369/1990 Zb. o obecnom zriadení v znení neskorších predpisov som v III. štvrťroku 2024 vykonal kontrolu plnenia rozpočtu mesta Senica k 30.06.2024. Predmetom kontroly bolo dodržiavanie a uplatňovanie príslušných ustanovení zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov v procese plnenia rozpočtu.

Pri kontrole neboli zistené žiadne nedostatky, čo som skonštatoval v Správe z kontroly HK 2024/5. Správu o výsledku kontroly predkladám na 13. zasadnutie MsZ ako samostatný bod programu.

**5. Informácia o stave a vývoji dlhu mesta**

Na základe ustanovenia § 17 ods. 15 zákona č. 583/2004 Z.z. o rozpočtových pravidlách územnej samosprávy hlavný kontrolór obce sleduje počas rozpočtového roka stav a vývoj dlhu obce.

Stav dlhu mesta v III. štvrťroku 2024:

|  |  |  |  |  |
| --- | --- | --- | --- | --- |
| Dátum | Bežný príjem k 31.12.2023 v € | 60 % bežných príjmov v € | Suma dlhu celkom v € | Percentuálne vyjadrenie (%) |
| 30.07.2024 | 26 967 957,37 | 16 180 774,42 | 6 683 797,39 | 24,78 |
| 31.08.2024 | 26 967 957,37 | 16 180 774,42 | 6 690 112,07 | 24,81 |
| 30.09.2024 | 26 967 957,37 | 16 180 774,42 | 6 196 262,99 | 22,98 |

Celková suma dlhu mesta v III. štvrťroku 2024 nedosahovala hranicu regulovanú v § 17 ods. 10 – 12 zákona č. 583/2004 Z.z. o rozpočtových pravidlách územnej samosprávy, t.j. nedosahovala 50 % a tým ani 58 % a 60 % skutočných bežných príjmov predchádzajúceho rozpočtového roka.

**6. Činnosť hlavného kontrolóra podľa osobitných predpisov**

Podľa ustanovení zákona č. 54/2019 Z.z. o ochrane oznamovateľov protispoločenskej činnosti a o zmene a doplnení niektorých zákonov je hlavný kontrolór povinný evidovať a vybavovať podnety a oznámenia o protispoločenskej činnosti. V hodnotenom období III. štvrťroka 2024 mi nebol doručený na vybavenie žiaden podnet.

**7. Iná činnosť**

V rámci preventívnej funkcie kontrolnej činnosti a v snahe predchádzať vzniku kontrolných zistení som v prípade záujmu zodpovedných zamestnancov mesta poskytoval metodickú pomoc pri riešení odborných problémov pri výkone ich pracovných činností, upozorňoval som na publikované výkladové stanoviská a odbornú literatúru týkajúcu sa aplikácie všeobecne záväzných právnych predpisov upravujúcich jednotlivé agendy. Na požiadanie som sa zúčastňoval rokovaní a spolupracoval pri riešení rôznych problémov a vykonávaní činnosti oddelení MsÚ a organizácií patriacich do kontrolnej pôsobnosti hlavného kontrolóra mesta Senica.

**8. Zvyšovanie odbornej kvalifikácie**

V období III. štvrťroka 2024 som sa zúčastnil odborného seminára pod názvom: „INFOZÁKON: aktuálne novely a riešenia najčastejších problémov z praxe štátnej správy a samosprávy“ určeného aj pre hlavných kontrolórov organizovaného spoločnosťou OTIDEA s.r.o., Bratislava.

V Senici dňa 15.10.2024

Mgr. Tomáš Makas

hlavný kontrolór mesta Senica